ค่าฝุ่น PM 2.5 สูงเกินเกณฑ์มาตรฐาน 1 พื้นที่บริเวณตำบลอ้อมน้อย อำเภอกระทุ่มแบน จังหวัดสมุทรสาคร
ค่าฝุ่น PM 2.5 สูงเกินเกณฑ์มาตรฐาน 1 พื้นที่บริเวณตำบลอ้อมน้อย อำเภอกระทุ่มแบน จังหวัดสมุทรสาคร นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 30 มกราคม 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 23 - 51 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นเกือบทุกพื้นที่จากเมื่อวานนี้ 29 มกราคม 2563 โดยพบมี 1 พื้นที่เกินเกณฑ์มาตรฐานที่กำหนดในระดับสีส้ม คือ ตำบลอ้อมน้อย อำเภอกระทุ่มแบน จังหวัดสมุทรสาคร  อยู่ที่ 51 ไมโครกรัมต่อลูกบาศก์เมตร เนื่องจากมีลมสงบถึงลมอ่อน ประกอบกับ สภาพการจราจรหนาแน่นและติดขัด ทำให้ฝุ่นละอองเกิดการสะสมมากขึ้น โดยอยากให้ประชาชนหลีกเลี่ยงไปใช้รถโดยสารสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 30  มกราคม 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 19 - 113 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 36 - 143 ไมโครกรัมต่อลูกบาศก์เมตร มีแนวโน้มค่าฝุ่นละอองเพิ่มขึ้นเล็กน้อยในหลายพื้นที่จากเมื่อวานนี้ 29 มกราคม 2563 โดยบริเวณตำบลแม่เมาะ อำเภอแม่เมาะ ตำบลสบป้าด อำเภอแม่เมาะ และตำบลบ้านดง อำเภอแม่เมาะ จังหวัดลำปาง และตำบลนาจักร อำเภอเมือง จังหวัดแพร่ ค่าฝุ่น PM 2.5 และ PM 10 มีค่าอยู่ในระดับสีแดงจากปัญหาไฟป่าหมอกควันที่เกิดจากการเผาในที่โล่ง และยังพบเกินมาตรฐานระดับสีส้มอีก 4 พื้นที่ จึงขอความร่วมมือประชาชนหยุดและลดการเผาในพื้นที่เสี่ยงฝุ่นละอองพุ่งสูงกระทบประชาชนในพื้นที่ได้รับอันตรายต่อสุขภาพ